LE GOJATA PANADA

D'auts còps, — qu'i a hòrt pausa de 'quò uu' tropa de maishants òmis, sordats tornats de le guèrra o volures escapats de les galèras, qu'èran vinuts s'establir au castèth deu Ròcs, a Labrit. E aquiths òmis perduts que corrèn tota le contrada a l'entorn per panar e tüar e har domau pertot on passèvan.

Qu'èran le huror deu país a dètz legas a le ronda. Que panèvan tot lo bèn deus paisans. Que se mièvan lo mèi bròi bestiar : los buus e les vacas, les olhas, tot... los pòrcs e le poralha, tot qu'èra bon a préner. Le moneda tanben, quòn ne trobèvan. Quòn èran passats en quauque indret, le prauba gènt qu'avèn tot just los uelhs per plorar. Que feniren per panar les quitas hemnas. Lo bruit comencèt de córrer que n'avèn pres ua aquí, nh'auta alá. Un còp ua a Porsiuguèras, nh'auta a Comensac, uu' maridada de nau. E ne les tornèren pas jamèi véder. Mès la prauba gènt n'avè pas a qui se rancurar...

Un còp, aquith' mauhadents que vinoren a tres o quate per panar uu' gojata au quartièr de Pòrta-te-n'i, un chic delà Galhard. Que li avèn estacat los braç e les camas e que se le mièvan su' le corpa d'un chivau, de cap entá les lanas de Comensac. Le prauba mainada, l'entinèn plorar e cridar d'un gran tròç lunh : hadè clavar lo còr !

Bonurament i avè per 'quí pròishe dus aulheròts qu'avèn vist lo còp e que corroren gitar l'alèrta a Galhard.

E viste un gart d'òmis e de gojats anoren se postar au passatge deus volures, hens uu' branissa qu'i avè suu bòrn deu camin. Que s'èran armats dab les manèitas qu'avèn, los dalhs, los hapchòts, les horcas...

Quòn los bandits arribèren, los òmis de Galhard se gitèren au davant d'iths, au miei deu camin. I avè aquí un gojat armat d'un hapchòt : qu'èra lo que divè esposar le dòna. Que se hit ençà deu permèr volure e que'u descarquèt un còp de hapchòt terrible, enter còth e umbe.

Que l'espanlèt. Los auts, quòn viren que n'èran pas los mèi hòrts, ne voloren pas har aus trucs. Que portèren ajuda au blaçat e que desgampèren en dishants aquí le gojata.

Mès, quauques jorns après, aquith' brigands que tornèren per 'quí, per har un aut maishant còp. Que susprenoren uu' gojata de Galhard que guardèva tota sola, e que se le portèren, com avèn hèit a l'aut, su' le corpa d'un chivau, dab los pès e los braç ligats. E que li avèn metut un badalhòu hens le boca per que l'entinossin pas cridar. Aquest còp, digun s'avisèt d'arré suu moment.

Enfin, saben pas com les causas se passèren aus Ròcs, mès quauques jorns après, le dòna que poscot s'escapar e que tornèt a soa casi. Mès le malurosa qu'èra meitat hòla de dolor e de honta. E quòn arribèt a Galhard, qu'aprenot que lo gojat que divè 'sposar lèu que se n'èra anat, mòrt deu chagrin de l'aver perduda. Aquò que fenit de virar lo cap de le malurosa. Uu' neit, n'i tinot pas mèi : que partit de soa casi, e lo landoman que le trobèren anegada hens l'estanh deu molin de Cantagrith. Le prauba mainada qu'avè volut morir a Cantagrith, d'on èra sortida.